               EUROPSKA KOMISIJA
            Bruxelles, 15.7.2021.
            COM(2021) 397 final
            2021/0215(COD)
            Prijedlog
            UREDBE EUROPSKOG PARLAMENTA I VIJEĆA
            kojim se mijenja Uredba (EU) br. 1286/2014 u pogledu produljenja prijelaznog aranžmana za društva za upravljanje, investicijska društva i osobe koje savjetuju o udjelima ili prodaju udjele subjekata za zajednička ulaganja u prenosive vrijednosne papire (UCITS) i subjekata koji nisu UCITS
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               Razlozi i ciljevi prijedloga

               Uredbom (EU) br. 1286/2014
                  1
                malim se ulagateljima omogućuje bolje razumijevanje i usporedba upakiranih investicijskih proizvoda za male ulagatelje i investicijskih osigurateljnih proizvoda (PRIIP-ovi) te donošenje informiranijih odluka o ulaganju. PRIIP-ovi, među ostalim, uključuju subjekte za zajednička ulaganja u prenosive vrijednosne papire (UCITS) i alternativne investicijske fondove (AIF-ovi).

               Kako bi se ispunili njezini ciljevi, Uredbom (EU) br. 1286/2014 od izdavatelja PRIIP-ova zahtijeva se da poštuju jedinstveni skup zahtjeva za objavljivanje proizvoda i malim ulagateljima dostave dokument s ključnim informacijama o svakom PRIIP-u koji nude. Objavljene informacije trebale bi omogućiti malim ulagateljima da bolje razumiju gospodarsku prirodu i rizike pojedinih PRIIP-ova i da ih lakše uspoređuju. Veća transparentnost i usklađenost koriste i unutarnjem tržištu financijskih usluga jer stvaraju jednake uvjete za PRIIP-ove i distribucijske kanale.

               Uredbom (EU) br. 1286/2014 utvrđuje se oblik i sadržaj dokumenta s ključnim informacijama. Njome se i europska nadzorna tijela, tj. Europsko nadzorno tijelo za bankarstvo, Europsko nadzorno tijelo za osiguranje i strukovno mirovinsko osiguranje te Europsko nadzorno tijelo za vrijednosne papire i tržišta kapitala (uspostavljeni uredbama (EU) br. 1093/2010
                  2
               , 1094/2010
                  3
                i 1095/2010
                  4
               ) ovlašćuju za zajednički razvoj regulatornih tehničkih standarda kojima se određuju prikaz i sadržaj dokumenta s ključnim informacijama, njegov standardni oblik, metodologija za prikaz rizika i nagrada te izračun troškova, uvjeti i najmanja učestalost preispitivanja informacija iz dokumenta s ključnim informacijama te uvjeti dostavljanja dokumenta s ključnim informacijama ulagateljima. Delegiranom uredbom Komisije (EU) 2017/653
                  5
                utvrđuju se regulatorni tehnički standardi.

               Člankom 32. Uredbe (EU) br. 1286/2014 predviđa se prijelazni aranžman prema kojem su društva za upravljanje, investicijska društva i osobe koje male ulagatelje savjetuju o udjelima UCITS-a i subjekata koji nisu UCITS ili im prodaju udjele u njima privremeno izuzeti od zahtjeva da malim ulagateljima dostave dokument s ključnim informacijama. Ovaj se aranžman trenutačno primjenjuje do 31. prosinca 2021. („prijelazni aranžman”).

               Ova je Uredba popraćena izmjenama Delegirane uredbe Komisije (EU) 2017/653. S obzirom na vrijeme potrebno za provedbu tih izmjena Delegirane uredbe (EU) 2017/653 i za smanjenje pravne nesigurnosti, ovom Uredbom prijelazni se aranžman produljuje do 30. lipnja 2022.

               Izmjene Delegirane uredbe (EU) 2017/653 temelje se na nacrtima regulatornih tehničkih standarda koje su europska nadzorna tijela zajednički podnijela 3. veljače 2021. Nacrt regulatornih tehničkih standarda uključuje:

               ·nove metodologije za izračun odgovarajućih scenarija uspješnosti i revidirano predstavljanje tih scenarija kako bi se osiguralo da mali ulagatelji nemaju neprimjerena očekivanja u pogledu mogućih povrata,

               ·revidirani zbirni pokazatelji troškova i promjene u sadržaju i prikazu informacija o troškovima PRIIP-ova kako bi se malim ulagateljima omogućilo da bolje razumiju različite vrste strukture troškova te kako bi se osobama koje savjetuju o PRIIP-ovima ili ih prodaju olakšala uporaba tih informacija,

               ·izmijenjenu metodologiju za izračun transakcijskih troškova kako bi se riješili praktični izazovi koji su se pojavili pri primjeni postojećih pravila i pitanja u vezi s njihovom primjenom na određene vrste ulaganja,

               ·izmijenjena pravila za PRIIP-ove koja nude različite mogućnosti za ulaganje kako bi se pojasnile informacije o troškovnim implikacijama.

               Nacrtom regulatornih tehničkih standarda utvrđuju se i odredbe o informacijama o povijesnim prinosima za određene vrste UCITS-a, AIF-ove za male ulagatelje te za investicijske osigurateljne proizvode.

               Ova je Uredba popraćena i izmjenama Direktive 2009/65/EZ
                  6
                kako bi se izbjegla situacija u kojoj ulagatelji nakon 1. srpnja 2022. prime dva predugovorna dokumenta za objavu u vezi s istim UCITS-om (tj. dokument s ključnim informacijama i „ključne informacije za ulagatelje” u skladu s tom direktivom).

               Kao rezultat ovog prijedloga Uredba (EU) br. 1286/2014 primjenjivat će se od 1. srpnja 2022. na društva za upravljanje, investicijska društva i osobe koje savjetuju o udjelima UCITS-a i subjekata koji nisu UCITS ili ih prodaju radi podudaranja s primjenom izmjena Direktive 2009/65/EZ i Delegirane uredbe (EU) 2017/653.

               Dosljednost s postojećim odredbama politike u tom području

               Člancima od 78. do 82. i člankom 94. Direktive 2009/65/EZ zahtijeva se da investicijska društva i društva za upravljanje UCITS-ima sastave „ključne informacije za ulagatelje”. Države članice mogu odlučiti primjenjivati ista pravila na fondove koji nisu UCITS.

               Svrha je „ključnih informacija za ulagatelje” omogućiti ulagateljima da „shvate vrstu i rizike investicijskog proizvoda koji im se nudi te da na temelju toga mogu naposljetku donijeti informiranu odluku o ulaganju”. „Ključne informacije za ulagatelje” kratak je dokument (dvije ili, za strukturirani UCITS, tri stranice) u standardnom obliku, s informacijama prikazanima određenim redoslijedom koji olakšava usporedbe između različitih UCITS-a. Informacije se prenose na opće razumljivom jeziku kako bi bile razumljive malim ulagateljima. Dokument „ključne informacije za ulagatelje” trebao bi biti samostalan: njegovi ključni elementi trebali bi biti razumljivi ulagateljima bez upućivanja na druge dokumente te usklađeni s relevantnim dijelovima prospekta UCITS-a. Temelji se na općem zahtjevu da objavljene informacije budu istinite, jasne i nedvosmislene.

               Osim identificiranja UCITS-a i kratkog opisa njegovih investicijskih ciljeva i investicijske politike, „ključne informacije za ulagatelje” sadržavaju:

               ·odjeljak o troškovima i naknadama prema standardnom obliku za prikaz i objašnjenje troškova, uključujući odgovarajuća upozorenja, tako da su ulagatelji na primjeren način obaviješteni o troškovima koje će snositi i o njihovu udjelu u iznosu kapitala koji je stvarno uložen u fond,

               ·odjeljak o rizicima i nagradama koji uključuje detaljna pravila o prikazu profila rizika i nagrade proizvoda s pomoću sintetičkog pokazatelja, nadopunjenog opisnim objašnjenjima samog pokazatelja i rizikâ koji njime nisu obuhvaćeni. Dokument „ključne informacije za ulagatelje” može se međusobno povezati s prospektom UCITS-a u kojem se objavljuju detaljnije informacije o relevantnim rizicima,

               ·odjeljak o prinosima u kojem se prikazuju povijesni prinosi ili, u relevantnim slučajevima, potencijalni scenariji uspješnosti.

               Dokument „ključne informacije za ulagatelje” postao je referentno mjerilo za objavljivanja u okviru PRIIP-ova. Odredbe o objavljivanju iz Uredbe (EU) br. 1286/2014 u velikoj se mjeri naslanjaju na Direktivu 2009/65/EZ. Na temelju modela „ključnih informacija za ulagatelje” taj je dokument s ključnim informacijama standardizirani informativni članak u kojem se na jednostavan, razumljiv i usporediv način prikazuju ključne značajke (uključujući troškove te potencijalne rizike i nagrade) određenog PRIIP-a. Uredba (EU) br. 1286/2014 sadržava i detaljna pravila o tome kad i kako izdavatelji i oni koji prodaju PRIIP-ove ili savjetuju o njima trebaju malim ulagateljima dostaviti dokument s ključnim informacijama.

               U širem je smislu cilj Uredbe (EU) br. 1286/2014 malim ulagateljima dostaviti potencijalna sredstva za donošenje boljih odluka o ulaganju i za odmak od proizvoda koji nisu optimalni ili se nepravilno prodaju, čime se pridonosi vraćanju povjerenja u financijski sustav. U usporedbi s odredbama o „ključnim informacijama za ulagatelje”, pravila o dokumentima s ključnim informacijama namjerno su osmišljena kako bi se olakšala usporedba znatno šireg raspona investicijskih proizvoda za male ulagatelje, uključujući (među ostalim) UCITS i male ulagatelje koji nisu UCITS, investicijske osigurateljne proizvode, izvedenice i strukturirane proizvode te ostale upakirane proizvode osiguranja i investicijske proizvode.

               Standardima objavljivanja za funkcionalno slične i zamjenjive PRIIP-ove poboljšava se transparentnost i usporedivost te se istodobno smanjuje zbunjenost izazvana uporabom koncepata specifičnih za pojedini sektor. To malim ulagateljima pomaže da razumiju proizvode koje kupuju i da steknu povjerenje u njih, istodobno sprečavajući regulatornu arbitražu i promičući regulatornu dosljednost, što bi pak trebalo olakšati nadzor, smanjiti troškove i poduprijeti cjenovno natjecanje. „Ciljana standardizacija” u okviru PRIIP-ova nije univerzalni pristup, nego uključuje podjelu PRIIP-ova u četiri kategorije i odgovarajuću prilagodbu zahtjeva za objavljivanje. Jedna kategorija odnosi se na proizvode koji linearno prate predmetno ulaganje, što obuhvaća većinu UCITS-a, AIF-ova za male ulagatelje i proizvodâ osiguranja povezanih s udjelima u investicijskim fondovima. Istodobno se dokumentom s ključnim informacijama osigurava jedinstven prikaz ključnih informacija, bez obzira na kategoriju, kad su PRIIP-ovi dovoljno slični da to bude moguće.

               U trenutku njegova donošenja 2014. prijelazni aranžman za UCITS i subjekte koji nisu UCITS bio je opravdan relativno kratkim razdobljem od uvođenja „ključnih informacija za ulagatelje” (1. srpnja 2011.). U uvodnoj su izjavi 35. Uredbe (EU) br. 1286/2014 suzakonodavci pojasnili da bi bilo „proporcionalno omogućiti takvim UCITS-ima prijelazno razdoblje od pet godina” i da bi se „nakon isteka tog prijelaznog razdoblja, ako ne dođe do produljenja, na UCITS-e” trebala primjenjivati ova Uredba.

               Uredbom (EU) 2019/1156
                  7
                Europskog parlamenta i Vijeća prijelazni aranžman produljen je do 31. prosinca 2021. uz napomenu (uvodna izjava 14.) da bi „sve uključene institucije i nadzorna tijela” trebali „nastojati djelovati što je brže moguće kako bi se olakšalo ukidanje tog prijelaznog izuzeća”.

               Kako bi se taj cilj ostvario, europska nadzorna tijela zajednički su donijela regulatorne tehničke standarde o izmjeni Delegirane uredbe (EU) 2017/653 i podnijela ih 3. veljače 2021. U daljnjem tekstu ukratko je navedeno na što se odnose regulatorni tehnički standardi.

               Scenariji uspješnosti

               Europska nadzorna tijela smanjuju rizik od preoptimističnih scenarija uspješnosti za sve vrste PRIIP-ova uz opću mogućnost da izdavatelji PRIIP-ova primjenjuju manje percentile procijenjenih raspodjela budućih povrata kako bi se, tamo gdje je to opravdano, izradili scenariji. Time bi se izdavateljima PRIIP-ova omogućilo da izrade konzervativnije scenarije ako vjeruju da postoji značajan rizik da će propisani scenariji dovesti do neprimjerenih očekivanja ulagatelja. Međutim, metodologija izdavateljima PRIIP-ova ne dopušta uporabu većih percentila.

               Na temelju rezultata ispitivanja potrošača europska nadzorna tijela dodaju minimalni povrat proizvoda područjima koja će biti obuhvaćena scenarijima uspješnosti za sve PRIIP-ove.

               Za PRIIP-ove 2. kategorije (koji uključuju većinu UCITS-a i subjekata koji nisu UCITS) europska nadzorna tijela predlažu revidiranu metodologiju za izračun „povoljnih”, „umjerenih” i „nepovoljnih” scenarija uspješnosti kako bi se smanjila pojava procikličnosti i potencijal za obmanjujuće procjene, čime se riskira stvaranje neprimjerenih očekivanja malih ulagatelja. Konkretno, tom se metodologijom broj godina na kojem se temelji izračun scenarija povećava s pet na 10 kako bi se riješila pitanja procikličnih procjena. U njemu se scenariji temelje i izravno na distribuciji prošlih povrata kako bi se malim ulagateljima pojasnila matematička povezanost između prošlih povrata i vrijednosti scenarija.

               Kad je riječ o stresnom scenariju, europska nadzorna tijela zadržavaju postojeću metodologiju jer se to pokazalo djelotvornim pokazateljem djelovanja ekstremnih nepovoljnih tržišnih događaja, kao što je početni financijski šok 2020. izazvan krizom uzrokovanom bolešću COVID-19.

               Povijesni prinosi

               U odjeljku „Ostale relevantne informacije” dokumenta s ključnim informacijama, europska nadzorna tijela dodala su poveznicu na alternativni internetski izvor ili vanjski dokument koji sadržava standardizirane podatke o povijesnim prinosima. Standardiziraju i sadržaj i metodologiju povijesnih prinosa u novom Prilogu VII. Delegiranoj uredbi (EU) 2017/653. Predložena metodologija temelji se na pristupu za „ključne informacije za ulagatelje”, prema potrebi uz posebne prilagodbe. Za PRIIP-ove svih kategorija osim 2., europska nadzorna tijela i dalje koriste trenutačni pristup prikazivanja samo scenarija uspješnosti.

               Troškovi

               Europska nadzorna tijela revidiraju zbirne pokazatelje troškova te mijenjaju sadržaj i prikaz informacija o troškovima PRIIP-ova kako bi se malim ulagateljima omogućilo bolje razumijevanje različitih vrsta strukture troškova te kako bi se osobama koje prodaju PRIIP-ove ili savjetuju o njima olakšala uporaba tih informacija, među ostalim zahtijevanjem da se detaljne informacije o troškovima za upakirane investicijske proizvode za male ulagatelje (obuhvaćenima Direktivom 2014/65/EU
                  8
               , MiFID II) prikažu u novčanim iznosima, u skladu s člankom 50. stavkom 2. Delegirane uredbe (EU) 2017/565
                  9
               . Za investicijske osigurateljne proizvode troškovi su i dalje izraženi kao „smanjenje prinosa”.

               Europska nadzorna tijela mijenjaju metodologiju za izračun transakcijskih troškova kako bi se suočili s praktičnim izazovima u pogledu primjene pravila o raspodjeli. Isto tako sprečavaju negativne transakcijske troškove određivanjem najmanjeg iznosa na razini eksplicitnih troškova.

               Člankom 33. Uredbe (EU) 1286/2014 od Komisije se zahtijeva da procijeni trebaju li prijelazni aranžmani za UCITS i subjekte koji nisu UCITS „biti produljeni ili se nakon utvrđivanja potrebnih prilagodbi, odredbe o ključnim informacijama za ulagatelje iz Direktive 2009/65/EZ mogu zamijeniti ili smatrati jednakima dokumentu s ključnim informacijama”.

               U tom pogledu prijedlog europskih nadzornih tijela o revidiranom skupu regulatornih tehničkih standarda sadržava brojne prilagodbe kojima se opravdava zamjena „ključnih informacija za ulagatelje” dokumentom s ključnim informacijama za predmetne proizvode:

               ·zahtjev da se u dokument s ključnim informacijama uključi vanjska poveznica s informacijama o povijesnim prinosima specifičnima za određeni proizvod, izračunanima u skladu sa standardnom metodologijom, pomaže malim ulagateljima da nastave upotrebljavati te informacije kako bi procijenili kako svaki proizvod stoji u odnosu na svoje referentno mjerilo, što je važno za uspoređivanje proizvoda kojima se aktivno upravlja;

               ·uvođenjem standardiziranih scenarija uspješnosti za proizvode UCITS-a i subjekata koji nisu UCITS ulagateljima će se pružiti potpuniji prikaz rezultata vrsta uspješnosti koje se mogu očekivati od tog proizvoda, a istodobno će se olakšati usporedivost s ostalim vrstama malih ulaganja i osigurateljnih proizvoda;

               ·zahvaljujući standardnom okviru za objavljivanje ukupnih troškova za sve PRIIP-ove, uključujući UCITS i subjekte koji nisu UCITS, ulagateljima će se omogućiti bolja usporedivost. Osim toga, nekoliko predloženih izmjena regulatornih tehničkih standarda izravno se odnosi na zabrinutosti koju su izrazili izdavatelji proizvoda vrste UCITS, uključujući izmijenjenu metodologiju za izračun transakcijskih troškova i bolje usklađivanje detaljnih informacija o troškovima za upakirane investicijske proizvode za male ulagatelje s okvirom za objavu troškova iz Direktive MiFID II. Tim će se promjenama ograničiti troškovi za sektor upravljanja imovinom zbog prilagodbe pravilima o objavljivanju troškova PRIIP-ova;

               ·„ključne informacije za ulagatelje” i dokument s ključnim informacijama zahtijevaju izračun sintetičkog, brojčanog i jednokratnog zbirnog pokazatelja rizika na temelju ukupnog broja različitih rizika (u mjeri u kojoj je to moguće), popraćenih dostatnim opisnim objašnjenjima. Trenutačno se metodologije za izračun tog pokazatelja neznatno razlikuju između dvaju okvira za objavljivanje, što može zbuniti male ulagatelje koji pokušavaju usporediti okvire. Prijelazom na zajedničku metodologiju poboljšat će se usporedivost. Istodobno se promjenom metodologije određeni proizvodi mogu razvrstati u različite kategorije rizika, čime se potencijalno stvara obmanjujući dojam da su postali manje rizični. To je djelomično ispravljeno mogućnošću da se pokazatelj rizika poveća (ali ne i smanji), koja je dana izdavateljima pod određenim uvjetima.

               2.PRAVNA OSNOVA, SUPSIDIJARNOST I PROPORCIONALNOST

               Pravna osnova

               Ovaj se prijedlog, kao i Uredba (EU) br. 1286/2014 koja se njime mijenja, temelji na članku 114. Ugovora o funkcioniranju Europske unije.

               Supsidijarnost (za neisključivu nadležnost)

               U skladu s načelom supsidijarnosti Unija može djelovati samo ako države članice ne mogu ostvariti predviđene rezultate samostalnim djelovanjem. Intervencija Unije potrebna je kako bi se uvođenjem usklađenog pristupa objavljivanju informacija povezanih s PRIIP-ovima uklonile prepreke unutarnjem tržištu financijskih usluga i proizvoda. Propisi koji se izmjenjuju donose se u potpunosti u skladu s načelom supsidijarnosti i svaka njihova izmjena mora se provesti na temelju prijedloga Komisije.

               Proporcionalnost

               Ovo djelovanje Unije potrebno je kako bi se osiguralo da nadležna tijela i izdavatelji PRIIP-ova djelotvorno primjenjuju pravila o PRIIP-ovima. Njime će se osigurati postizanje ciljeva Uredbe (EU) br. 1286/2014 na cijelom unutarnjem tržištu, čime će se osigurati visoka razina transparentnosti tržišta i zaštite malih ulagatelja.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               Ovom prijedlogu nije priložena zasebna procjena učinka jer je ona već provedena za Delegiranu uredbu (EU) br. 1286/2014.

               Ovim se prijedlogom ne mijenja sadržaj Uredbe niti se stvaraju nove obveze za sudionike na tržištu. Odnosi se samo na produljenje prijelaznog aranžmana za šest mjeseci (tj. do 30. lipnja 2022.) za društva za upravljanje, investicijska društva i osobe koje savjetuju o udjelima UCITS-a i subjekata koji nisu UCITS (članak 32. Uredbe) ili ih prodaju. Svrha je osigurati pravnu sigurnost za industriju i nadležna tijela tijekom pripreme za primjenu novih pravila iz Delegirane uredbe (EU) 2017/653 i Direktive 2009/65/EZ, s izmjenama.

               4.UTJECAJ NA PRORAČUN

               Prijedlog ne utječe na proračun Komisije.

               2021/0215 (COD)

               Prijedlog

               UREDBE EUROPSKOG PARLAMENTA I VIJEĆA

               kojim se mijenja Uredba (EU) br. 1286/2014 u pogledu produljenja prijelaznog aranžmana za društva za upravljanje, investicijska društva i osobe koje savjetuju o udjelima ili prodaju udjele subjekata za zajednička ulaganja u prenosive vrijednosne papire (UCITS) i subjekata koji nisu UCITS

               (Tekst značajan za EGP)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskog gospodarskog i socijalnog odbora
                  10
               ,

               u skladu s redovnim zakonodavnim postupkom,

               budući da:

               (1)Člankom 5. Uredbe (EU) br. 1286/2014 Europskog parlamenta i Vijeća
                  11
                od izdavatelja upakiranih investicijskih proizvoda za male ulagatelje i investicijskih osigurateljnih proizvoda (PRIIP-ovi) zahtijeva se da sastave dokument s ključnim informacijama.

               (2)Međutim, članak 32. stavak 1. te uredbe sadržava izuzeće od obveze izrade dokumenta s ključnim informacijama do 31. prosinca 2021. („prijelazni aranžman”) koje se odnosi na društva za upravljanje definirana u članku 2. stavku 1. točki (b) Direktive 2009/65/EZ Europskog parlamenta i Vijeća
                  12
               , investicijska društva iz članka 27. te direktive te osobe koje savjetuju o udjelima UCITS-a ili ih prodaju, navedenima u članku 1. stavku 2. te direktive. Člankom 32. stavkom 2. Uredbe (EU) br. 1286/2014 utvrđuje se da ako država članica primjenjuje pravila o obliku i sadržaju ključnih informacija za ulagatelje, propisana člancima od 78. do 81. Direktive 2009/65/EZ, na fondove koji nisu UCITS ponuđene malim ulagateljima, prijelazni aranžman primijenit će se na društva za upravljanje, investicijska društva i osobe koje male ulagatelje savjetuju o fondovima koji nisu UCITS ili im prodaju udjele u njima.

               (3)Delegiranom uredbom Komisije (EU) 2017/653
                  13
                dopunjuje se Uredba (EU) br. 1286/2014 utvrđivanjem regulatornih tehničkih standarda o prikazu, sadržaju i standardnom obliku dokumenta s ključnim informacijama, metodologiji za prikaz rizika i nagrada te izračun troškova, kao i u vezi s uvjetima i najmanjom učestalošću preispitivanja informacija sadržanih u dokumentu s ključnim informacijama i uvjeta za dostavljanje dokumenta s ključnim informacijama malim ulagateljima.

               (4)Dana [SL: molimo unijeti datum] Komisija je donijela Delegiranu uredbu Komisije (EU) .../2021
                  14
                o izmjeni Delegirane uredbe (EU) 2017/653, među ostalim kako bi društvima za upravljanje, investicijskim društvima i osobama koje savjetuju o udjelima UCITS-a i subjekata koji nisu UCITS ili ih prodaju olakšala uporabu prikaza, sadržaja i standardnog oblika dokumenta s ključnim informacijama. Međutim, Delegirana uredba (EU) .../2021 počinje se primjenjivati 1. srpnja 2022. kako bi se tim društvima za upravljanje, investicijskim društvima i osobama koje savjetuju o udjelima UCITS-a i subjekata koji nisu UCITS ili ih prodaju dalo dovoljno vremena da se pripreme za kraj prijelaznog aranžmana, a time i za obvezu izrade dokumenta s ključnim informacijama. Budući da se Delegirana uredba (EU) .../2021 počinje primjenjivati 1. srpnja 2022. i da je potrebno osigurati da se kraj prijelaznog aranžmana podudara s datumom početka primjene Delegirane uredbe (EU) .../2021, potrebno je produljiti trajanje prijelaznog aranžmana za šest mjeseci, odnosno do 30. lipnja 2022.

               (5)Uredbu (EU) br. 1286/2014 trebalo bi stoga na odgovarajući način izmijeniti.

               (6)S obzirom na to da je od prvotnog kraja prijelaznog aranžmana prošlo iznimno malo vremena, ova bi Uredba trebala stupiti na snagu bez odgode,

               DONIJELI SU SLJEDEĆU UREDBU:

               Članak 1.

               U članku 32. stavku 1. Uredbe (EU) br. 1286/2014, datum „31. prosinca 2021.” zamjenjuje se s „30. lipnja 2022.”.

               Članak 2.

               Ova Uredba stupa na snagu sljedećeg dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        Uredba (EU) br. 1286/2014 Europskog parlamenta i Vijeća od 26. studenoga 2014. o dokumentima s ključnim informacijama za upakirane investicijske proizvode za male ulagatelje i investicijske osigurateljne proizvode (PRIIP-ovi) (SL L 352, 9.12.2014., str. 1.).

                     (2)

                        Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju Europskog nadzornog tijela (Europskog nadzornog tijela za bankarstvo) te o izmjeni Odluke br. 716/2009/EZ i stavljanju izvan snage Odluke Komisije 2009/78/EZ, (SL L 331, 15.12.2010., str. 12.).

                     (3)

                        Uredba (EU) br. 1094/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europsko nadzorno tijelo za osiguranje i strukovno mirovinsko osiguranje), o izmjeni Odluke br. 716/2009/EZ i o stavljanju izvan snage Odluke Komisije 2009/79/EZ (SL L 331, 15.12.2010., str. 48.).

                     (4)

                        Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).

                     (5)

                        Delegirana uredba Komisije (EU) 2017/653 od 8. ožujka 2017. o dopuni Uredbe (EU) br. 1286/2014 Europskog parlamenta i Vijeća o dokumentima s ključnim informacijama za upakirane investicijske proizvode za male ulagatelje i investicijske osigurateljne proizvode (PRIIP-ovi) utvrđivanjem regulatornih tehničkih standarda u vezi s prikazom, sadržajem, preispitivanjem i revizijom dokumenata s ključnim informacijama te uvjetima za ispunjavanje zahtjeva za dostavu tih dokumenata (SL L 100, 12.4.2017.).

                     (6)

                        Direktiva 2009/65/EZ Europskog parlamenta i Vijeća od 13. srpnja 2009. o usklađivanju zakona i drugih propisa u odnosu na subjekte za zajednička ulaganja u prenosive vrijednosne papire (UCITS) (SL L 302, 17.11.2009., str. 32.).

                     (7)

                        Uredba (EU) 2019/1156 Europskog parlamenta i Vijeća od 20. lipnja 2019. o olakšavanju prekogranične distribucije subjekata za zajednička ulaganja i izmjeni uredaba (EU) br. 345/2013, (EU) br. 346/2013 i (EU) br. 1286/2014 (SL L 188, 12.7.2019, str. 55.).

                     (8)

                        Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU

                     (9)

                        Delegirana uredba Komisije (EU) 2017/565 оd 25. travnja 2016. o dopuni Direktive 2014/65/EU Europskog parlamenta i Vijeća (MiFID II) u vezi s organizacijskim zahtjevima i uvjetima poslovanja investicijskih društava te izrazima definiranima za potrebe te direktive (SL L 87, 31.3.2017., str. 1.).

                     (10)

                        SL C […], […], str. […].

                     (11)

                        Uredba (EU) br. 1286/2014 Europskog parlamenta i Vijeća od 26. studenoga 2014. o dokumentima s ključnim informacijama za upakirane investicijske proizvode za male ulagatelje i investicijske osigurateljne proizvode (PRIIP-ovi) (SL L 352, 9.12.2014., str. 1.).

                     (12)

                        Direktiva 2009/65/EZ Europskog parlamenta i Vijeća od 13. srpnja 2009. o usklađivanju zakonâ i drugih propisa u odnosu na subjekte za zajednička ulaganja u prenosive vrijednosne papire (UCITS) (SL L 302, 17.11.2009., str. 32.).

                     (13)

                        Delegirana uredba Komisije (EU) 2017/653 od 8. ožujka 2017. o dopuni Uredbe (EU) br. 1286/2014 Europskog parlamenta i Vijeća o dokumentima s ključnim informacijama za upakirane investicijske proizvode za male ulagatelje i investicijske osigurateljne proizvode (PRIIP-ovi) utvrđivanjem regulatornih tehničkih standarda u vezi s prikazom, sadržajem, preispitivanjem i revizijom dokumenata s ključnim informacijama te uvjetima za ispunjavanje zahtjeva za dostavu tih dokumenata (SL L 100, 12.4.2017., str. 1.).

                     (14)

                        SL C […], […], str. […].